**Ұлбосын Тулақова**

**(Алматы, Қазақстан)**

**СҰМ СОҒЫСТЫҢ ЗАРДАБЫ**

Драматургия – театр өнерінің алтын діңгегі. Ал әдебиетте күрделі жанырлардың бірі болып табылады. Себебі, оқиғаның мән-мағынасын, мазмұнын сахнаға лайықтап, әрекетке құру оңай дүние емес. Сондықтан болар, көптеген жазушылар драматургия әлеміне ат басын бұра бермейді. Дей тұрғанмен, бойына батылдық алып, қазақ драматургиясының қалыптасуына зор үлес қосқан қазақ халқының рухани-әлеуметтік болмысын қалыптастырған ұлы жазушы, драматург, қазақ театр өнерінің негізін қалаушылардың бірі, аса дарынды талант иесі Мұхтар Әуезовтың бізге қалдырған мұрасы баға жетпес қазына.

М.Әуезовкөптеген әңгіме, роман-эпопея, пьесалардың авторы. Ол қазақ елін дүние жүзіне танытқан көрнекті де, ғұлама жазушы.Оның “Абай жолының” өзі қазақ жұртының салт-дәстүрін, тұрмыс-тіршілігін бар әлемге маңсұқ етті. «Қазақ халқының ой-өрісі биігін көрсететін Абайдан кейінгі үлкен тұлға – Мұхтар Әуезов. Ол өзінің қайталанбас шығармашылық қызметімен қазақ ұлтының мәдени шырқау биікке көтеріліп, рухани қайта түлеуіне мол үлес қосты» [1. 8] – деп өнертану докторы, профессор Б.Құндақбайұлы айтып кеткендей, осындай дара да, дана тұлғамыздың театр өнеріне қосқан үлесі зор. Драматургтың құрыш қаламынан көптеген сахналық шығармалар туған. Айтар болсақ:«Еңлік – Кебек» , «Айман – Шолпан», «Шекарада», «Түнгі сарын», «Қара қыпшақ – Қобыланды», «Қаракөз» және тағыда басқалары. Оның әр пьесасында заман талабына сай әлеуметтік жағдайлар кеңінен қозғалып отырған.Міне, осындай таңдаулы пьесалардың бірі –«Сын сағатта».

Ұлы Отан соғысына қатысқан жауынгерлер мен тылдағы еңбек адамдарының ерлігін суреттейтін «Сын сағатта»пьесасы 1941 жылдың тамыз айларында жазылып, сол жылы жетінші қараша күні Қазақ академиялық драма театрында сахналанды. РежиссеріА.Тоқпанов, суретшісіЭ.Чарномский, композиторыО.А.Сандлерболды. А.Тоқпанов: «Спектакльде ансабльдік дәрежеде мін болмады. Мен 40-тан аса қойған спектакльдерімнің ішіндегі ең бір сәтті шыққаны осы «Сын сағатта» еді. Мұндай сәттіліктің түпкі себебі: артистердің Отанға, елге деген патриоттық сезімі мен санасы болуы керек» [2. 46] – деп қойылымның қазақ көрермендеріне тигізген әсерін бағалап берді. Сондықтан да, бұл спектакль сол заманның өзекті мәселесін көтерген көркем туындылардың бірі болып саналды.

Айтпай келген Ұлы Отан соғысының зардабы күллі Кеңес өкіметінің адамдарына қайғы әкелді. Талай ана баласынан айырылып, мыңдаған бала жетім қалып, жүздеген әйел жесір қалды. Сол сұм соғыстың қиаметі қазақ елін де аяған жоқ. Драматург сол зұлмат соғысты тілге тиек ете келіп, «Сын сағатта» пьесасы арқылы қаһармандық бейне жасады. Бұл адамның қайсар мінезділігін жырлаған патриоттық шығарма болды. Қаламгер шахтерлердің қым-қуат өмірін, сан қилы мінез-қылықтарын түрлі кейіпкерлер арқылы шынайы бейнелеген. МәселенЕрбол, Нұрлан, Назым, Ира сол уақытта елі үшін, жері үшін аянбай отқа түсетін ұл-қыздардың жиынтық бейнесі есебінде суреттеледі.

Пьессаның экспозициясы кеш батып бара жатқан уақытта, көп пәтерлі үлкен үйдің террасында Назым мен Ескендір екеуінің сөйлесіп тұрған жерінен бастау алады. Оқиға одан әрі өрбіп, шахта алаңындағы Ербол мен Назымның жетістіктері жайында сөз етіліп, соғысқа өздері сұранып аттанулары бейнеленеді. Соғыс уақытында Назым мен Нұрланның кездейсоқ кездесуі интригаға құрылған. Ал Нұрланның өлімі шарықтау шегіне жеткізеді. Шахтадағы тыл жұмысшыларының жиналысында Нұрлан Рәштің әкесі екенін білуі құлдырауға жетелейді. Ал шешімі майдандағы Ерболдың сөзімен аяқталады.

Шығармадан майдан мен тыл жұмыстары кезеңдерін қатар көре аламыз.Соғыс алаңындағы кейіпкерлердің ерлігі арқылы автор өз туындысының жанрын геройлық драма деп атаған. Рас, сол заманда патриот азаматтарға арналған көркем туынды еді. Бірақ қазіргі таңда оны тарихи драма деуге әбден болады. Себебі біз ол соғысты да, Кеңес өкіметін де көрген жоқпыз. Біз үшін ол тек тарих болып қалды. Шығарманы оқып отырып, қазақ тарихына көз жүгірткендей әсерде болдық.

М.Әуезов әр шығармасында әрбір кейіпкердің мінезі мен ролін нақты айқындайды. Мәселен, басты кейіпкерлердің бірі – Назым Бердиева. Ол дәрігер, өз ортасында сыйлы, қайсар да, батыл жан. Мамандығының таптырмас шебері. Кез келгеннің қолынан келе беремейтін батылдығын майданда көрсетеді. Шахтада бас инженер болып істейтін Ескендерді ұнатқанымен, оның бойын күмән баулап алған. Сонымен қоса, Назымның жалғыз басты ана екенін ескерсек, қызы Рәштің сөзінен аттап кете алмағаны түсінікті құбылыс. Екеуінің сырласуынан Назым қызына анасы да, құрбысы да бола білгенін байқаймыз. Рәштің анасына тұрмысқа шықпауын сұрағанда балалық еркелік, қызғаныш па деген ойға түсеміз, дегенменде, «Мен қорқамын... Мен жетім болам ...» деген сөздерінен кейін Рәштің ішіндегі уайымы мен қорқынышын анық көреміз.Осы сәтте ана жүрегі елжіреп, өз өмірінен қызының сөзін жоғары қояды. Рәштің тірі әкесін тауып беруін Назым мақсат етіп, серт береді. Оны «Бұл зарыңды ұмытпаспын. Іздермін әкеңді. Қарыз тұттым, жаным, тұңғыш тілегіңді», – деген сөздерінен байқаймыз. Рәш он екі жастағы қыз. Драматург осы кейіпкерді келер ұрпақтың, яғни болашақтың символы ретінде қарастырған. Эпизодтық көріністерде ғана көрінетін Рәш арқылы қазақ басындағы үлкен проблеманы да тыс қалдырмаған. Ол қандай мәселе дейсіз ғой? Ол әлеуметтік-тұрмыстық жағдай. Сол заманда болған өзектілік бүгін де өз күшінде. Қазір ерлі-зайыптылардың ажырасуы жиі кездеседі. Адамдар тек өздерінің қара басын ғана ойлайды. Ердің де, әйелдің де жоғалтары жоқ, ортада тек балаға ауыр. Бүгінгі күні де тірі жетім болып жүрген балалар қаншама десеңізші. Қаламгер мұны анасы Назым мен қызы Рәштің диалогы арқылы бедерлеген. Негізі көп жағдайда ажырасудың өзі болмашы нәрседен орын алып жатады. Мәселен, Нұрлан мен Назымның ажырасуы да дәл солай. Араларында махаббат бола тұрып, жастықпен айырылысып кеткен. Бірақ тағдырдың тәлкегімен соғыста жолығуы өкінішті-ақ. Оқып отырғанда екеуінің бірін-бірі іздеп жүргенін біліп, Нұрлан жараланып, хәл үстінде жатқанда, Назым жанына келгенше тағат таппай, тынысың тарылып, күтумен боласың. Назым оның жансыз денесін ғана құшақтап қалғанда бойыңды өкініш сезімі билейді. Бастапқыда екеуі бірін-бірі бағаласа мұндай күй кешпес бе еді деген ойға қаласың. «Қолда бар алтынның қадірі жоқ» деп қазақ бекер айтпаса керек. Шынымен де, жанымызда жүрген жақын жандарымызды кейде бағаламай кететініміз тағы бар. Ертең не боларын кім білсін?.. Драматург қаһарлы соғысты суреттей отырып, әдемі лирикаға айналдыра білген.

Пьесаданақты кейіпкерлер арасында тартыс жоқ. Тартыс тек соғыс алаңында ғана көрінеді. Жалпы сол уақытта басты проблема, басты тартыс екеуара соғыс болғандықтан, жазушы шығармадағы тартысты Ұлы Отан соғысымен байланыстырған. Себебі қазақ тарихы қашан да өзекті болып қалмақ.

Тоқсан ауыз сөздің тобықтай түйіні, пьесада Ұлы Отан соғыстың зардабы, отбасы құндылығы, бала тәрбиесі, махаббат мұңы, Кеңес өкіметіндегі еңбек көрінісі белең орын алған. Драматург әрбір мәселені жеке-жеке талқыға салып, бір туындыға тоғыстырған. М.Әуезовтың өзіндік жазу стиліне тән тіл күрделілігі мен көркемдігі байқалады. Аталмыш туынды бүгінгі таңда сахналанатын болса, тек қазақ жұртына емес, бүкіл ТМД елін қызықтырары сөзсіз. Себебі бір тағдыр, ортақ қайғы, бірлестірген соғыс. Біздер, тарих пәнінен Ұлы Отан соғысы жайлы сан рет оқыдық, бірақ сандар ғана сөйледі. Биліктегілердің шешімдері мен әрекетін ғана талқыладық. Дегенмен, дәл М.Әуезовтың «Сын сағатта» шығармасындағыдай қарапайым қалың қазақтың тартқан азабын іштей сезіне алған жоқпыз. Қаламгердің қаһарманы биліктің адамы емес, қарапайым жұрт. Сонысымен құнды әрі қызықты. Аталмыштуынды бүгінгі қазақ театрының репертуарында тұратын туындыға әбден лайық.

**Пайдаланған әдебиеттер:**

1. Құндақбаев Б. Мұхтар Әуезов және театр. – Алматы: Ғылым, 1997. – 248 б.
2. Тоқпанов А. Бүгінгі күнге дейін. – Алматы: Өнер, 1978. – 280 б.

**Ғылыми жетекшісі:**

өнертану кандидаты, доцент Еркебай Анар Саимжанқызы.